སྦྱིན་པ་གཏོང་བ་དེས་རང་ཉིད་གཅིག་པུ་ལ་དོ་སྣང་བྱེད་པའི་སྒེར་སེམས་དང་།ཡོད་ཚད་རང་གི་ལག་པའི་ནང་དུ་དམ་པོར་བཟུང་བའི་བསམ་བློ་དེ་རྩ་མེད་དུ་བཏང་སྟེ།མི་རྣམས་ལྷོད་ལ་འབབ་ཏུ་བཅུག་ཡོང་བས།དེ་དུས་ང་ཚོས་ཡ་མཚན་གྱི་སྒོ་ནས།མ་གཞི་གཞན་ལ་གཏོང་ཕོད་བྱས་པ་ལ་བརྟེན་ནས་རང་ཉིད་ལ་ཕུན་ཚོགས་འབྱུང་བ་ལས།རང་ཉིད་དབུལ་ཕོངས་སུ་མི་འགྱུར་བ་རྟོགས་ཡོང་།སྦྱིན་པའི་དམིགས་ཡུལ་ནི་བདག་འཛིན་བློས་གཏོང་དང་།སྔར་ལས་ལྷག་པའི་སྒོ་ནས་མི་གཞན་པ་ལ་རོགས་རམ་བྱེད་རྒྱུ་དེ་ཡིན་པས།དེའི་སེམས་བསྐྱེད་ཤིན་ཏུ་གཙོ་ཆེ།གལ་ཏེ་ཚུལ་འཆོས་དང་འགྲན་རྩོད་ཀྱི་ཆེད་དུ་ཡིན་ན།སྦྱིན་པ་དེས་སོ་སོའི་བདག་འཛིན་ཇེ་ཆེར་གཏོང་བ་ཡིན་སྟབས།སྦྱིན་མཁན་རང་ལ་ཐོབ་པའི་དགེ་བ་དང་།སེམས་ཅན་གཞན་ལ་སྟེར་བའི་དགའ་བ་གཉིས་ཚད་ཅན་ཞིག་ལས་འགྱུར་མི་ནུས།